白居易

白居易，字樂天，晚號醉吟先生、香山居士，係大唐詩人，喺中國詩歌史中係緊要詩人之一。祖籍山西太原，大曆七年出世喺新鄭，會昌六年喺附近嘅洛陽辭世，諡文，世稱白文公。有細佬白行簡。

白居易同當時另一詩人元稹一樣出名，合成咗元白詩派，呢個詩派倡導平易近人嘅詩風。初頭多年，佢經常共元稹吟詩，世人嗌佢哋做「元白」；佢老來共劉禹錫飲酒唱和最多，所以合成做「劉白」。出名作品有《長恨歌》《琵琶行》。唐宣宗稱佢做詩仙，而李白喺後世先至由天上謫仙人轉尊爲詩仙。而白居易獲得嘅詩號係詩魔。另外佢又有稱號。

簡歷 
白居易嘅祖先係山西太原人，後來移居到下邽。大曆七年，白居易喺洛陽附近嘅鄭州新鄭縣出生，出世喺比較窮嘅學者家庭。根據佢畀元慎嘅信嘅自述，佢細路仔時頭腦就好醒，5、6歲時就學作詩，9歲時就學識咗聲律。

佢嘅家系當中嘅男子，有好多終其人生都係做地方官嘅，但佢哋唔係嗰種卓爾不群嘅名家大族，比如白居易屋企就幾窮下，但作爲學者家庭又讀過書噉。因爲細時窮，住喺啲村度，所以佢深諳勞苦大衆嘅艱難疾苦。十一二歲時，因爲戰亂搬去越中，之後又搬去徐州、襄陽等地，過住顛沛流離嘅生活，最後佢屋企搬到長安附近，十五六歲開始努力讀書作文，呢陣時作嘅詩文得到顧況好評，佢受咗教育後喺798年開始準備科考。安祿山之亂以後搞嘅政治改革，出身自家世比較低嘅人都有機會向上升。貞元十六年，喺佢28歲時考科舉嘅進士科合格，及第進士；803年做朝中嘅祕書省校書郎，開始做官。到34歲時皇帝親試合格，做咗盩庢縣嘅縣尉，之後歷任翰林學士、，然後轉做京兆嘅戶曹參軍。喺呢個時候，作成多首對當時社會、政治批判爲主題嘅作品，稱爲《新樂府》，亦係呢個時候寫成《長恨歌》，呢首詩喺長安乃至各地流傳得好開，喺好高程度上有名。

作爲官員，佢經歷嘅都幾成功，但喺元和十年，宰相畀人暗殺身亡，御史中丞裴度亦遭行兇，白居易上訴話要嚴輯事件背後兇手，啲權臣認爲佢噉做係越權行爲，之後佢又畀人中傷話，佢阿媽睇花墜井而死，佢反而有詩《賞花》《新井》，話佢教壞時人；於是左遷爲江州司馬。之後，中央又召佢返來，佢復歸中央過咗段時間後，佢自身提出願望想去地方上任官，呢個階段做咗杭州、蘇州嘅刺史，呢啲地域都成功治理，做出幾好嘅業績。

特別喺杭州在職期間，佢睇到調節水畀農業嘅工程荒廢咗好耐，於是修造西湖，建設堤防儲水，用來灌溉田地、緩解旱情，修築嘅堤稱做白公堤，而家無咗，喺而家杭州白沙路一帶。至於同蘇東坡整嘅蘇堤一齊成爲杭州有名景點嘅白堤，其實叫白沙堤，喺白居易來杭州之前就已經有，而且白居易嘅詩詠過種有柳樹嘅白沙堤，後人經常將白沙堤誤會係白居易整嘅白公堤。另外佢又疏浚六井，解決杭州城食水問題，又作《錢塘湖石記》，將治理西湖嘅要點交帶畀後人知，對日後治理西湖好大影響。臨走時白居易將一筆官俸留喺官府做基金，畀之後治理杭州嘅官做週轉用，事後補返數就係。從呢啲事可以睇到白居易嘅愛民精神。喺做蘇州刺史時，佢挖咗條西到虎丘、東到嘅河，叫做山塘河。

之後佢得以召返入京，大和二年做刑部侍郎，開成元年做太子少傅，武宗會昌二年做官到最後嘅官職刑部尚書，以70歲致仕，攞半俸做休金。73歲時佢自身嘅詩文集《白氏文集》完成，當時共75卷。遞年嘅846年，以74歲嘅人生壽終，之後葬喺洛陽香山。

詩風 
白居易係個多產詩人，現存文集有71卷，詩、文總數約3800篇，其中佢現存嘅詩有2800餘首，係唐代詩人中遺留作品最多嘅人，詩嘅內容亦豐富多彩。後生時加入「新樂府」嘅潮流，多作批判社會、政治現實嘅「諷喻詩」，左遷爲江州司馬後，就幾乎唔作諷喻詩，創作嘅重點轉移到以日常嘅簡單喜樂爲主題嘅「閒適詩」。諷喻詩爲主時期同閒適詩爲主時期合成佢作詩生涯全體。另外同平素最親嘅摯友元稹、劉禹錫嘅應酬詩，同埋感傷詩《長恨歌》《琵琶行》都係名氣好高嘅作品。

白居易主張革新詩歌。佢共元稹、、王建一齊主張詩應該貼近生活，反映到社會現實，反對形式文章。佢講：「文章合為時而著，歌詩合為事而作」，文章嘅目的係爲咗監察政治而補缺，傳達到人民嘅情感。

佢嘅詩有住好深嘅現實性，有住中肯到位嘅鍼砭涵意。《長恨歌》講嘅係唐明皇同楊貴妃嘅悽美愛情，但讀真啲會發覺到鍼砭之意，有中肯嘅諷刺。佢共元稹提倡新樂府風潮，於是喺啲詩中，佢不斷攻擊啲貴族奢華淫逸嘅生活方式，剝陳啲官吏嘅剝削，同情民衆嘅痛苦。

佢嘅詩滲潤住人道、人文思想。佢共民衆和同一氣，唔將自己做官睇成係乜嘢，而睇自身同世人無咩唔同一樣，亦係畀世事搞到起落無常。佢同情嗰啲畀腐敗習俗包圍嘅窮家女，就算佢生得靚女，因爲窮就輸人一截。

佢主張詩歌應該簡易，令民衆都曉得。無論喺邊個時期，佢嘅詩風都未變過，一貫重視平易暢達，即係「咩人都可以好易讀得明嘅簡短文章」。傳說話白居易每次作咗詩，唔係自己審讀過啲文字，而係請個唔識字嘅伯爺婆，將自身作嘅詩讀畀佢聽，老人理解唔到嘅部分，就改成表現得更平易嘅詞句。由於佢啲詩係噉作出來，舊時有啲士大夫階層嘅人睇唔起噉嘅詩，認爲「元輕白俗」，係妓女、牧童呢類身份低嘅俗人先鍾意唱嘅詩。但亦有人對佢評價好高，對佢詩風嘅通俗好讚賞。

唔單止用語通俗，白居易認爲大衆化嘅詩應該表現人民豐富嘅情感、思想，講得每個人喺世事面前嘅心聲，反映當時中國人民嘅痛苦，於是佢啲詩令時人有好猛感觸。佢嘅詩富於抒情性。當佢自長安貶到江西，三四千里，喺路上睇到學校、寺廟、旅館……都有題佢嘅詩，令佢對自己主張嘅自信強下添。

《琵琶行》同《長恨歌》呢兩首詩足以講明白居易嘅詩才。佢嘅呢兩首長詩都係敘事描寫，但主題唔同：《長恨歌》寫得浪漫繾綣，形象優美，平白而精純嘅用語，有言外意蘊，充滿對愛情嘅歌頌，亦有對玄宗貪色廢政嘅到位諷刺；《琵琶行》將境遇共人物和合爲一，寫低彈者、聽者兩者寓寄嘅心境情狀，令讀者入到潯陽江上嘅彈樂聲中，令人銷魂而心神搖盪，體會到人生嘅茫茫沈浮係點樣令人傷感流涕。白居易喺44歲時寫《琵琶行》，呢首詩已經可以令佢選爲唐代最好嘅詩人之一。

另外佢又作啲風格天然、閒散嘅詩。呢類詩寄寓幽懷，退避政治，知足保和，係源於白居易對官場嘅厭倦。佢歡喜談道論佛，諸如禪、老莊，呢啲亦令佢有遁世表現，尤其喺厭倦人情世態之後。

喺白居易過世後，唐宣宗作咗下面首詩來弔佢：
綴玉聯珠六十年，誰教冥路作詩仙？
浮雲不繫名居易，造化無爲字樂天。
童子解吟長恨曲，胡兒能唱琵琶篇。
文章已滿行人耳，一度思卿一愴然。

同禪僧嘅交流 
白居易作爲佛教徒亦係出名，晚年時經常去龍門嘅，號爲「香山居士」。另外，佢經常同馬祖道一門下嘅佛光如滿、興善惟寬呢啲禪僧交流。惟寬以及屬淨衆宗嘅神照，佢哋兩個嘅墓碑就係由白居易寫嘅。

據《景德傳燈錄》卷十，白居易係如滿嘅法嗣。其他重有，喺卷七記載住佢同惟寬嘅問答，喺卷四，可以見到佢同牛頭宗嘅鳥窠道林關於《七佛通誡偈》嘅問答。但係，佢同道林嘅有名問答，係後世假託嘅嘢，一般唔認爲係史實。

關於呢則佢同道林嘅逸話幾有意思，版本多樣，略述下大概係噉嘅：喺白居易嘅杭州在職期間，有位禪師恆常間喺樖樹上參禪，於是得別名「鳥窠」，意思係雀竇，呢位禪師即係道林禪師。白居易問道林禪師佛法要點修行？禪師話「諸惡莫作，衆善奉行」，即係衰嘢就咪做，善事都去做。白居易就駁話：「呢個道理三歲細路都知。」，道林禪師就答：「三歲細路亦都知嘅嘢，但係八十歲嘅老人亦難以通過平生實踐呢個道理。」。

影響

對日本嘅影響 
白居易嘅詩唔止喺中國國內流傳，日本、朝鮮等週邊諸國嘅人亦鍾意佢嘅詩。喺日本，喺白居易在生時嘅承和五年，當時嘅大宰少貳藤原岳守從唐朝商人嘅貨物度搵見《元白詩集》，於是入手咗本書，獻上去畀仁明天皇，天皇好鍾意啲詩，作爲褒賞升佢到從五位上。承和十一年，日本來大唐嘅留學僧惠萼帶住67卷本嘅《白氏文集》傳來日本。白居易嘅詩對平安文學有好大影響，其中主要受閒適詩、感傷詩影響。菅原道真嘅漢詩攞去同白居易比較，認爲寫得好似，令佢引以爲榮；紫式部曾經爲上東門院彰子教授白居易嘅詩；除咗呢啲事實，當時嘅文學作品亦見影響。喺《枕草子》有《白氏文集》登場，《源氏物語》受白居易嘅《長恨歌》影響。從呢啲事可以睇到白居易嘅詩喺當時嘅貴族社會度廣泛滲透。白居易自身亦知自己作品喺日本嘅名氣。

對朝鮮嘅影響 
白居易離任杭州刺史時，元稹攞到佢全部作品，編成白居易嘅文集《白氏長慶集》，元稹寫咗篇序文，入面話「雞林嘅商人好急切噉求，東國嘅宰相一直用一嚿金換一篇詩」。講明當時白居易嘅詩文有名到新羅咁遠。白居易同新羅又有遞個關聯：810年，唐憲宗要同新羅嘅憲德王發份國書畀佢，白居易就代皇帝寫呢份國書；821年到822年間，從新羅來嘅賀正使金良忠喺佢歸國時，穆宗發畀佢份制書，份制書亦係白居易寫嘅。

對越南嘅影響 
白居易喺越南嘅有名作品有《琵琶行》、。喺越南，白居易嘅名聲同李白、杜甫齊名，對於一啲鍾意詩文嘅人來講，白居易只排喺李白同杜甫之後。

主要作品 

白氏文集
 Wikisource - 白居易
 兩大長篇敘事詩
 Wikisource - 長恨歌
 Wikisource - 琵琶行

參攷文獻 
編譯著作
 岡村繁譯　《白氏文集》
 川合康三編譯　《白楽天詩選》 、2011年）　
 石川忠久譯・解說 《白楽天100選 漢詩をよむ》　
 田中克己譯著　《漢詩選10　白居易》　
 高木正一編譯　《中国詩人選集12・13　白居易》　
傳記研究
 川合康三　《白楽天　官と隠のはざまで》 
 亞瑟·偉利　《白楽天》
 花房英樹　《白楽天　人と思想》
 花房英樹　《白居易研究》
 中西進　《源氏物語と白楽天》 - 大佛次郎獎獲獎
 新間一美　《源氏物語と白居易の文学》　 
 埋田重夫　《白居易研究　閑適の詩想》   
 下定雅弘　《白楽天の愉悦　生きる叡智の輝き》

漢詩
 中國文學
 詩人一覽
 白氏六帖
 長恨歌繪卷

攷 

類:大唐詩人
類:大唐官員
類:鄭州人
類:祖籍山西
居易